ΚΑΝΟΝΙΣΜΟΣ (ΕΟΚ) αριθ. 3712/92 ΤΗΣ ΕΠΙΤΡΟΠΗΣ της 21ης Δεκεμβρίου 1992 που τροποποιεί τον κανονισμό (ΕΟΚ) αριθ. 1214/92 για τις διατάξεις εφαρμογής και τα μέτρα ελάφρυνσης του καθεστώτος κοινοτικής διαμετακόμισης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2726/90 του Συμβουλίου της 17ης Σεπτεμβρίου 1990 για την κοινοτική διαμετακόμιση (1), και ιδίως το άρθρο 44,

Εκτιμώντας:

ότι ο κανονισμός (ΕΟΚ) αριθ. 1214/92 της Επιτροπής (2) περιέχει ιδίως διατάξεις ειδικά για την εγγύηση-

ότι είναι σκόπιμο, αφενός να προσαρμοστούν οι διατάξεις αυτές στην πρόσφατη ανάπτυξη των μεταφορών ορισμένων κατηγοριών εμπορευμάτων ως προς τα οποία υφίστανται αυξημένοι κίνδυνοι απάτης όσον αφορά την κάλυψη των ενδεχομένως οφειλομένων δασμών και άλλων επιβαρύνσεων κατά την εισαγωγή, είτε απαγορεύοντας την προσφυγή στην γενική εγγύηση είτε αυξάνοντας το ύψος της εν λόγω εγγύησης και, αφετέρου, να τροποποιηθούν με σκοπό να τονιστεί περισσότερο ο αναγκαστικός τους χαρακτήρας-

ότι, για νομικούς λόγους, πρέπει να τροποποιηθεί η περίοδος κατά την οποία τα κράτη μέλη δύνανται να απαντούν σε αίτημα απλουστευμένης διαδικασίας κοινοτικής διαμετακόμισης υποβληθέν από τις ενδιαφερόμενες αεροπορικές ή ναυτιλιακές εταιρείες-

ότι η απαλλαγή από την εγγύηση δεν εφαρμόζεται όταν υπάρχει απαγόρευση προσφυγής στη γενική εγγύηση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κοινοτικής Διαμετακόμισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο τίτλος IV "Διατάξεις που εφαρμόζονται στην εξωτερική και εσωτερική κοινοτική διαμετακόμιση" του κανονισμού (ΕΟΚ) αριθ. 1214/92 τροποποιείται ως εξής:

1. Στο κεφάλαιο ΙΙ, μετά τις λέξεις "Τμήμα 2: γενική εγγύηση", προστίθεται το ακόλουθο κείμενο:

"Προσφυγή στη γενική εγγύηση

Άρθρο 34β

Όταν για πράξεις εξωτερικής κοινοτικής διαμετακόμισης, που αφορούν εμπορεύματα εισαγόμενα στη Κοινότητα από τρίτες χώρες και τα οποία έχουν αποτελέσει ή πρόκειται να αποτελέσουν αντικείμενο ειδικών πληροφοριών, ιδίως κατ' εφαρμογή των διατάξεων του κανονισμού (ΕΟΚ) αριθ. 1468/81, υφίστανται αυξημένοι κίνδυνοι απάτης, τα κράτη μέλη υποχρεούνται, με σύμφωνη γνώμη της Επιτροπής, να λάβουν ειδικά μέτρα με σκοπό να απαγορευθεί προσωρινά η προσφυγή στη γενική εγγύηση.

Η απόφαση περί απαγορεύσεως της προσφυγής στη γενική εγγύηση που έχει ληφθεί από ένα κράτος μέλος εφαρμόζεται έναντι των άλλων κρατών μελών.

Τα κράτη μέλη ενημερώνονται μεταξύ τους για τις αποφάσεις που λαμβάνονται κατ' εφαρμογή του άρθρου αυτού, ενημερώνοντας επίσης και την Επιτροπή.

Μετά την πάροδο έξι μηνών η Επιτροπή αποφασίζει για την παράταση ή όχι των αποφασισθέντων μέτρων.

Ποσό γενικής εγγύησης

Άρθρο 34γ

Με την επιφύλαξη των διατάξεων του άρθρου 34β του παρόντος κανονισμού το ύψος της γενικής εγγύησης καθορίζεται σύμφωνα με τους παρακάτω όρους:

1. Το ποσό της γενικής εγγύησης καθορίζεται τουλάχιστον στο 30 % των απαιτουμένων δασμών, εισφορών και φόρων σύμφωνα με τους όρους που προβλέπονται κατωτέρω στην παράγραφο 4.

2. Η γενική εγγύηση καθορίζεται σε ποσό ίσο προς το σύνολο των απαιτουμένων δασμών, εισφορών και φόρων, σύμφωνα με τους όρους που προβλέπονται κατωτέρω στην παράγραφο 4, όταν πρόκειται να καλύψει πράξεις εξωτερικής κοινοτικής διαμετακόμισης που αφορούν εμπορεύματα:

- εισαγόμενα στην Κοινότητα,

- υπαγόμενα στην κατάσταση που περιλαμβάνεται στο παράρτημα VΙΙΙβ του παρόντος κανονισμού

- και έχοντα αποτελέσει το αντικείμενο ειδικών πληροφοριών της Επιτροπής σχετικών με πράξεις διαμετακόμισης που παρουσιάζουν αυξημένους κινδύνους ιδίως κατ' εφαρμογή των διατάξεων του κανονισμού (ΕΟΚ) αριθ. 1468/81.

Ωστόσο, οι αρμόδιες αρχές των κρατών μελών έχουν την ευχέρεια να καθορίζουν τη γενική εγγύηση σε ποσό ίσο προς το 50 % των απαιτούμενων δασμών, εισφορών και φόρων:

για τα πρόσωπα:

- που είναι εγκατεστημένα στο κράτος μέλος στο οποίο πραγματοποιείται η σύσταση της εγγύησης,

- που χρησιμοποιούν κατά τρόπο μη περιστασιακό το καθεστώς της κοινοτικής διαμετακόμισης,

- που έχουν οικονομική κατάσταση η οποία τους επιτρέπει να ανταποκριθούν στις υποχρεώσεις τους,

- που δεν έχουν διαπράξει σοβαρή παράβαση της τελωνειακής και φορολογικής νομοθεσίας.

Σε περίπτωση εφαρμογής της παρούσας παραγράφου, το τελωενείο εγγύησης αναγράφει στη θέση 7 του πιστοποιητικού εγγύησης που αναφέρεται στο άρθρο 35 μία από τις ακόλουθες μνείες:

- aplicacion del segundo apartado del punto 2 del articulo 34 ter del Reglamento (CEE) no 1214/92

- anvendelse af artikel 34b, stk. 2, andet afsnit, i forordning (EOF) nr. 1214/92

- Anwendung von Artikel 34b Absatz 2 zweiter Unterabsatz der Verordnung (EWG) Nr. 1214/92

- Εφαρμογή του άρθρου 34γ παράγραφος 2 δεύτερο εδάφιο του κανονισμού (ΕΟΚ) αριθ. 1214/92

- application of the second subparagraph of Article 34 B (2) of Regulation (EEC) No 1214/92

- application article 34 ter, paragraphe 2, deuxieme alinea, Reglement (CEE) no 1214/92

- applicazione dell'articolo 34 ter, paragrafo 2, secondo comma del regolamento (CEE) n. 1214/92

- toepassing artikel 34 ter, lid 2, tweede alinea, van Verordening (EEG) nr. 1214/92

- aplicacao do ponto 2, segundo paragrafo, do artigo 34o-B do Regulamento (CEE) no 1214/92.

3. Όταν η δήλωση κοινοτικής διαμετακόμισης περιλαμβάνει άλλα εμπορεύματα εκτός από τα εμπορεύματα που υπάγονται στο πεδίο εφαρμογής της παραγράφου 2 του παρόντος άρθρου, οι διατάξεις που αφορούν το ποσό της εγγύησης στην περίπτωση της γενικής εγγύησης εφαρμόζονται, όπως θα εφαρμόζονταν αν οι δύο κατηγορίες εμπορευμάτων αποτελούσαν το αντικείμενο χωριστών διασαφήσεων.

Ωστόσο, δεν λαμβάνεται υπόψη η παρουσία εμπορευμάτων της μιας από τις δύο κατηγορίες, των οποίων η ποσότητα ή η αξία είναι σχετικά ασήμαντη.

4. Για την εφαρμογή του παρόντος άρθρου, πραγματοποιείται από το τελωνείο εγγύησης εκτίμηση εντός περιόδου οκτώ ημερών:

- των αποστολών που πραγματοποιούνται,

- των απαιτούμενων δασμών, εισφορών και φόρων λαμβανομένης υπόψη της υψηλότερης δασμολόγησης που ισχύει σε μία από τις ενδιαφερόμενες χώρες.

Αυτή η εκτίμηση πραγματοποιείται με βάση το σύνολο των εμπορικών και λογιστικών εγγράφων του ενδιαφερομένου τα οποία αναφέρονται στα αποσταλθέντα κατά τη διάρκεια του λήξαντος έτους εμπορεύματα, το δε ευρεθέν ποσό διαιρείται διά του 52.

Σε περιπτώσεις ατόμων, που ασκούν για πρώτη φορά το επάγγελμα, το τελωνείο εγγύησης προβαίνει, σε συνεργασία με τον ενδιαφερόμενο, σε εκτίμηση των ποσοτήτων, αξιών και φορολογήσεων εφαρμοστέων επί εμπορευμάτων που θα αποσταλούν εντός καθορισμένης χρονικής περιόδου, βασιζόμενο σε ήδη διαθέσιμα στοιχεία. Κατ' επέκταση, το τελωνείο εγγύησης καθορίζει την αξία και τη δασμολογική επιβάρυνση που προβλέπονται για εμπορεύματα τα οποία πρόκειται να αποσταλούν κατά τη διάρκεια περιόδου οκτώ ημερών.

Σε περίπτωση που ο κύριος υπόχρεος προσφεύγει στη γενική εγγύηση για τα εμπορεύματα που περιλαμβάνονται στο παράρτημα VΙΙΙ α) το τελωνείο εγγύησης πρέπει να προβεί σε ετήσια εξάρτηση του ύψους της γενικής εγγύησης, ειδικότερα συναρτήσει των πληροφοριών που λαμβάνονται στα τελωνεία αποστολής και ενδεχομένως να προβεί σε αναπροσαρμογή του ποσού αυτού."

2. Το κείμενο του άρθρου 41 παράγραφος 2 αντικαθίσταται από το ακόλουθο σημείο 2:

"2. Όταν, λόγω ειδικών περιστάσεων, η μεταφορά εμπορευμάτων εμφανίζει αυξημένους κινδύνους και για το λόγο αυτό η εγγύηση των 7 000 Ecu είναι ανεπαρκής, το τελωνείο αναχώρησης απαιτεί τη σύσταση μεγαλύτερης εγγύησης με τη μορφή πολλαπλάσιου των 7 000 Ecu, που είναι αναγκαία για την εγγύηση των δασμών που αφορούν το σύνολο των εμπορευμάτων που πρόκειται να αποσταλούν."

Άρθρο 2

Το άρθρο 47 αντικαθίσταται από το ακόλουθο κείμενο:

"Άρθρο 47

1. Η απαλλαγή από την εγγύηση δεν εφαρμόζεται, σύμφωνα με το άρθρο 32 παράγραφος 3 του βασικού κανονισμού, στα εμπορεύματα:

α) των οποίων η συνολική αξία υπερβαίνει τα 100 000 Ecu ανά αποστολή

ή

β) τα οποία περιλαμβάνονται στον πίνακα του παραρτήματος XΙ, ως εμπορεύματα που παρουσιάζουν αυξημένους κινδύνους.

2. Η απαλλαγή από την εγγύηση δεν εφαρμόζεται στις περιπτώσεις που, σύμφωνα με τις διατάξεις του άρθρου 34β, απαγορεύεται η προσφυγή στη γενική εγγύηση."

Άρθρο 3

Στο άρθρο 52 παράγραφος 11 στοιχείο α) τρίτο εδάφιο και στο άρθρο 56 παράγραφος 2 δεύτερο εδάφιο και παράγραφος 11 στοιχείο α) τρίτο εδάφιο, ο όρος "εντός δύο μηνών" αντικαθίσταται με τον όρο "εντός εξήντα ημερών".

Άρθρο 4

Το παράρτημα VΙΙΙ του κανονισμού (ΕΟΚ) αριθ. 1214/92 αντικαθίσταται από το κείμενο που περιλαμβάνεται στο παράρτημα Ι του παρόντος κανονισμού.

Στον κανονισμό (ΕΟΚ) αριθ. 1214/92 προστίθεται ένα παράρτημα VΙΙΙ α) σύμφωνο με το κείμενο που περιλαμβάνεται στο παράρτημα ΙΙ του παρόντος κανονισμού.

Το παράρτημα XΙ του κανονισμού (ΕΟΚ) αριθ. 1214/92 αντικαθίσταται από το κείμενο που περιλαμβάνεται στο παράρτημα ΙΙΙ του παρόντος κανονισμού.

Άρθρο 5

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1992. Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 262 της 26. 9. 1990, σ. 1. (2) ΕΕ αριθ. L 132 της 16. 5. 1992, σ. 1.

ΠΑΡΑΡΤΗΜΑ Ι

"ΠΑΡΑΡΤΗΜΑ VIII

ΚΑΤΑΛΟΓΟΣ ΤΩΝ ΕΜΠΟΡΕΥΜΑΤΩΝ Η ΜΕΤΑΦΟΡΑ ΤΩΝ ΟΠΟΙΩΝ ΕΝΔΕΧΕΤΑΙ ΝΑ ΕΠΙΦΕΡΕΙ ΑΥΞΗΣΗ ΤΗΣ ΚΑΤ' ΑΠΟΚΟΠΗΝ ΕΓΓΥΗΣΗΣ

1 2 3 Δασμολογική κλάση του εναρμονισμένου συστήματος Περιγραφή εμπορευμάτων Ποσότητες που αντιστοιχούν στο κατ' αποκοπή ποσό των 7 000 Ecu ex 01.02 Βοοειδή ζωντανά, άλλα από τα αναπαραγωγής καθαρής φυλής 4 000 kg ex 01.03 Χοιροειδή ζωντανά, άλλα από τα αναπαραγωγής καθαρής φυλής 5 000 kg ex 01.04 Προβατοειδή ή αιγοειδή ζωντανά, άλλα από τα αναπαραγωγής καθαρής φυλής 6 000 kg 02.01 Κρέατα βοοειδών, νωπά ή διατηρημένα με απλή ψύξη 2 000 kg 02.02 Κρέατα βοοειδών, κατεψυγμένα 3 000 kg 02.03 Κρέατα χοιροειδών νωπά, διατηρημένα με απλή ψύξη ή κατεψυγμένα 4 000 kg 02.04 Κρέας προβατοειδών ή αιγοειδών, νωπά διατηρημένα με απλή ψύξη ή κατεψυγμένο 3 000 kg ex 02.10 Κρέας βοοειδών, αλατισμένα ή σε άρμη, αποξεραμένα ή καπνιστά 3 000 kg 04.02 Γάλα και κρέμα γάλακτος, συμπυκνωμένα ή με προσθήκης ζάχαρης ή άλλων γλυκαντικών 5 000 kg 04.05 Βούτυρο και άλλες λιπαρές ουσίες του γάλακτος 3 000 kg 04.06 Τυριά και πηγμένο γάλα για τυρί 3 500 kg ex 09.01 Καφές, μη καβουρντισμένος, έστω και χωρίς καφεΐνη 3 000 kg ex 09.01 Καφές, καβουρντισμένος, έστω και χωρίς καφεΐνη 2 000 kg 09.02 Τσάι 3 000 kg 10.01 Σιτάρι και σμιγάδι 900 kg 10.02 Σίκαλη 1 000 kg 10.03 Κριθάρι 1 000 kg 10.04 Βρώμη 850 kg ex 16.01 Λουκάνικα, σαλάμια και παρόμοια, από κρέας, παραπροϊόντα σφαγίων ή αίμα κατοικιδίων χοιροειδών 4 000 kg ex 16.02 Άλλα παρασκευάσματα και κονσέρβες κρεάτων παραπροϊόντα σφαγίων ή αίματος κατοικιδίων χοιροειδών 4 000 kg ex 16.02 Άλλα παρασκευάσματα και κονσέρβες κρεάτων, παραπροϊόντων σφαγίων ή αίματος βοοειδών 3 000 kg ex 21.01 Εκχυλίσματα, αποστάγματα ή συμπυκνώματα καφέ 1 000 kg ex 21.01 Εκχυλίσματα, αποστάγματα ή συμπυκνώματα τσαγιού 1 000 kg ex 21.06 Παρασκευάσματα διατροφής που δεν κατονομάζονται ούτε περιλαμβάνονται αλλού, περιεκτικότητας κατά βάρος σε λιπαρές ύλες που προέρχονται από το γάλα ίσης ή ανώτερης του 18 % 3 000 kg 22.04 Κρασιά από νωπά σταφύλια, στα οποία περιλαμβάνονται και τα εμπλουτισμένα με αλκοόλη κρασιά- μούστος σταφυλιών άλλος από αυτόν που αναφέρεται στη διάκριση 20.09 15 hl 22.05 Βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών 15 hl ex 22.07 Αιθυλική αλκοόλη μη μετουσιωμένη, με κατ' όγκο αλκοολικό τίτλο 80 % vol ή περισσότερο 3 hl ex 22.08 Αιθυλική αλκοόλη μη μετουσιωμένη, με κατ' όγκο αλκοολικό τίτλο λιγότερο του 80 % vol 3 hl ex 22.08 Αποστάγματα, λικέρ και άλλα οινοπνευματώδη ποτά 5 hl ex 24.02 Τσιγάρα 70 000 τεμάχια ex 24.02 Πουράκια 60 000 τεμάχια ex 24.02 Πούρα 25 000 τεμάχια ex 24.03 Καπνός για κάπνισμα 100 kg ex 27.10 Λάδια από πετρέλαιο ελαφρά και μεσαία και πετρέλαιο εσωτερικής καύσης (gas oil) 200 hl 33.03 Αρώματα και κολόνιες 5 hl"

ΠΑΡΑΡΤΗΜΑ ΙΙ

"ΠΑΡΑΡΤΗΜΑ VIII α)

ΚΑΤΑΣΤΑΣΗ ΕΜΠΟΡΕΥΜΑΤΩΝ ΤΩΝ ΟΠΟΙΩΝ Η ΜΕΤΑΦΟΡΑ ΔΙΚΑΙΟΛΟΓΕΙ ΑΥΞΗΣΗ ΤΗΣ ΓΕΝΙΚΗΣ ΕΓΓΥΗΣΗΣ

ex 01.02 Βοοειδή ζωντανά, εκτός από αυτά που προορίζονται για αναπαραγωγή καθαρής φυλής ex 01.03 Χοιροειδή ζωντανά, εκτός από αυτά που προορίζονται για αναπαραγωγή καθαρής φυλής ex 01.04 Προβατοειδή και αιγοειδή ζωντανά, εκτός από αυτά που προορίζονται για αναπαραγωγή καθαρής φυλής 02.01 Κρέατα βοοειδών, νωπά ή διατηρημένα με απλή ψύξη 02.02 Κρέατα βοοειδών, κατεψυγμένα 02.03 Κρέατα χοιροειδών, νωπά, διατηρημένα με απλή ψύξη ή κατεψυγμένα 02.04 Κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα 10.01 Σιτάρι και σμιγάδι 10.02 Σίκαλη 10.03 Κριθάρι 10.04 Βρώμη"

ΠΑΡΑΡΤΗΜΑ ΙΙΙ

"ΠΑΡΑΡΤΗΜΑ ΧΙ

ΠΙΝΑΚΑΣ ΤΩΝ ΕΜΠΟΡΕΥΜΑΤΩΝ ΠΟΥ ΠΑΡΟΥΣΙΑΖΟΥΝ ΑΥΞΗΜΕΝΟΥΣ ΚΙΝΔΥΝΟΥΣ ΚΑΙ ΓΙΑ ΤΑ ΟΠΟΙΑ ΔΕΝ ΙΣΧΥΕΙ Η ΑΠΑΛΛΑΓΗ ΑΠΟ ΤΗΝ ΥΠΟΧΡΕΩΣΗ ΕΓΓΥΗΣΗΣ

ex 01.02 Βοοειδή ζωντανά, άλλα από τα αναπαραγωγής καθαρής φυλής ex 01.03 Χοιροειδή ζωντανά, άλλα από τα αναπαραγωγής καθαρής φυλής ex 01.04 Προβατοειδή ή αιγοειδή ζωντανά, άλλα από τα αναπαραγωγής καθαρής φυλής 02.01 Κρέατα βοοειδών, νωπά ή διατηρημένα με απλή ψύξη 02.02 Κρέατα βοοειδών, κατεψυγμένα 02.03 Κρέατα χοιροειδών, νωπά, διατηρημένα με απλή ψύξη ή κατεψυγμένα 02.04 Κρέας προβατοειδών ή αιγοειδών, νωπά, διατηρημένα με απλή ψύξη ή κατεψυγμένα ex 09.01 Καφές, μη καβουρντισμένος, έστω και χωρίς καφεΐνη ex 09.01 Καφές, καβουρντισμένος, έστω και χωρίς καφεΐνη 09.02 Τσάι 10.01 Σιτάρι και σμιγάδι 10.02 Σίκαλη 10.03 Κριθάρι 10.04 Βρώμη ex 21.01 Εκχυλίσματα, αποστάγματα ή συμπηκνώματα καφέ ex 21.01 Εκχυλίσματα, αποστάγματα ή συμπηκνώματα τσαγιού 22.04 Κρασιά από νωπά σταφύλια, στα οποία περιλαμβάνονται και τα εμπλουτισμένα με αλκοόλη κρασιά- μούστος σταφυλιών, άλλος από αυτόν που αναφέρεται στη διάκριση 20.09 22.05 Βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών ex 22.07 Αιθυλική αλκοόλη μη μετουσιωμένη, με κατ' όγκο αλκοολικό τίτλο 80 % vol ή περισσότερο ex 22.08 Αιθυλική αλκοόλη μη μετουσιωμένη, με κατ' όγκο αλκοολικό τίτλο λιγότερο του 80 % vol ex 22.08 Αποστάγματα, λικέρ και άλλα οινοπνευματώδη ποτά ex 24.02 Τσιγάρα ex 24.02 Πουράκια ex 24.02 Πούρα ex 24.03 Καπνός για κάπνισμα ex 27.10 Λάδια από πετρέλαιο ελαφρά και μεσαία και πετρέλαιο εσωτερικής καύσης (gas oil) 33.03 Αρώματα και κολόνιες"